La casa de la Llum es troba entre un cingle i un seguit de turons preciosos que canvien constantment de verd a mesura que passen les hores del dia. El jardí de la casa és un prat verdíssim, i ara, al maig, cobert de flors primaverals. El jardí enllaça amb harmonia amb el paisatge dels turons.
Ens hem allotjat al paller, recentment reformat. Un gran finestral, a través del qual es contemplen unes vistes magnífiques, omple de llum la sala d'estar, el menjador i la cuina. Tant les estones de sofà com els àpats tenen molt d'encant gràcies a aquest finestral.
Les estones d'aire lliure també són una delícia: refilen tota mena d'ocells, hi ha una pau absoluta i, quan surt el sol, tot resplendeix. I, si el sol pica, hi ha un porxo amb sofàs per prendre l'ombra i el vermut. A la nit, el cel s'omple d'estrelles i se senten mussols i porcs senglars.
Hi hem anat amb cinc criatures d'entre 8 anys i 1 any i totes han estat felicíssimes jugant pel prat, trobant insectes i animalons, corrent pel voltant de la casa i banyant-se a la piscina.
Si heu llegit en ressenyes anteriors que l'últim tram del camí per arribar a la casa està en males condicions: no patiu, l'han arreglat (maig 2021), i l'accés és còmode amb un cotxe normal. A més, és un camí bonic de fer, primer entre prats de vaques que pasturen i, després, entre els arbres del bosc.
Si voleu passar uns dies lluny de tot i de tothom, enmig de la natura, en una casa amb bones vistes i ben acollits per una amfitriona amatent, no us ho penseu dues vegades: trieu la Casa de la Llum.